‘หุ้นไทย’ยังเนื้อหอม
‘ทหารไทย’เชื่อต่างชาติซื้อเพิ่ม มั่นใจปีหน้าดัชนีวิ่งจ่อ1,450จุด
2 ต.ค. 2555

‘ทหารไทย’เชื่อต่างชาติซื้อเพิ่ม มั่นใจปีหน้าดัชนีวิ่งจ่อ1,450จุด
โพสต์ทูเดย์ — บลจ.ทหารไทย เชื่อนักลงทุนต่างชาติยังซื้อได้อีก หนุนหุ้นไทยวิ่งต่อ คาดปีหน้าเห็น 1,450 จุด 
นายไพศาล ครุฑดำรงชัย รองกรรมการผู้จัดการบริษัทหลักทรัพย์จัดการกองทุน (บลจ.) ทหารไทย กล่าวว่า ช่วงที่ผ่านมานักลงทุนต่างชาติยังเข้าซื้อหุ้นไทยน้อยมาก ซึ่งการปรับตัวขึ้นของหุ้นไทยส่วนใหญ่มาจากเงินในประเทศ และนักลงทุนที่ยังพลาดโอกาสในการเข้าลงทุน โดยเฉพาะเงินลงทุนกองทุนรวมหุ้นระยะยาว (LTF) ที่ทุก บลจ.แนะนำให้นักลงทุนทยอยซื้อ โดยไม่ต้องรอซื้อช่วงปลายปี
ทั้งนี้ ตั้งแต่วันที่ 1 ม.ค.-28 ก.ย. 2555 นักลงทุนต่างชาติมีมูลค่าเงินลงทุนสุทธิ 6.5 หมื่นล้านบาท
นายไพศาล คาดว่าปี 2556 ดัชนีหุ้นไทยจะปรับตัวเพิ่มขึ้นได้ประมาณ 15% หรืออยู่ที่ระดับประมาณ 1,450 จุด หลังจากขึ้นไปถึงเป้าหมายของปีนี้ที่ระดับ 1,300 จุด โดยกลุ่มหุ้นที่ยังน่าสนใจ คือ กลุ่มที่เกี่ยวกับการใช้จ่ายอุปโภคบริโภคภายในประเทศ
“การปรับตัวของหุ้นไทยเป็นไปในทิศทางเดียวกับต่างประเทศ โดยหุ้นไทยปรับตัวเพิ่มขึ้น 24-25% ตลาดหุ้นต่างประเทศเพิ่มขึ้น 1015% อย่างไรก็ตาม ดัชนีปรับตัวขึ้นสูงต่อเนื่อง อาจส่งผลให้มีแรงขายทำกำไรออกมา แต่การปรับลงหนักๆ จะเกิดขึ้นเมื่อมีแต่แรงเทขายออกมาอย่างต่อเนื่อง จนทำให้นักลงทุนมีมุมมองที่เปลี่ยนไป แต่นักลงทุนในประเทศก็พร้อมที่จะเข้าซื้อหุ้นเมื่อหุ้นปรับตัวลดลง เพราะฉะนั้นดัชนีไม่น่าจะหลุดแนวรับ 1,200 จุด” นายไพศาล กล่าว
“ปัจจัยลบในต่างประเทศนั้นไม่ได้ส่งผลกระทบกับหุ้นไทยมากนัก เนื่องจากนักลงทุนไทยส่วนใหญ่จะกังวลกับปัจจัยภายในประเทศเป็นหลัก เช่น ปัญหาความไม่มั่นคงทางการเมือง ซึ่งหากคลายความกังวล เชื่อว่าความมั่นใจของนักลงทุนไทยก็เพิ่มขึ้น” นายไพศาล กล่าว
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี กล่าวว่า ปริมาณตราสารหนี้ระยะยาวที่จะออกจำหน่ายในช่วง 2–3 สัปดาห์หน้านี้มีจำกัด ขณะที่ตลาดมีความต้องการซื้อจำนวนมาก ส่งผลให้อัตราผลตอบแทนพันธบัตรรัฐบาลปรับลดลง โดยเฉพาะตราสารที่มีอายุมากกว่า 7 ปี ในขณะที่ตลาดตราสารหนี้โลกเริ่มกลับมากังวลเกี่ยวกับความเสี่ยงในยุโรปอีกครั้ง โดยเฉพาะกรณีประเทศสเปน
พร้อมกันนี้ ระหว่างวันที่ 2-8 ต.ค. บลจ.กรุงศรี เปิดขายกองทุนเปิดกรุงศรีตราสารหนี้ 6M39 ซึ่งมีนโยบายลงทุนตราสารหนี้ทั้งในประเทศและต่างประเทศ อายุประมาณ 6 เดือน และคาดว่าจะได้ผลตอบแทน 3.15% ต่อปี